Mika Waltari

Mika Toimi Waltari (* 19. september 1908, Helsinki – † 26. august 1979, Helsinki) bol fínsky spisovateľ, novinár a dramatik, autor rozsiahleho diela, ktoré pozostáva z románov, noviel, zbierok rozprávok, zbierok poézie, rozhlasových a divadelných hier. Jeho dielo bolo preložené do viac ako tridsiatich jazykov.

 Život 

Narodil sa v rodine luteránskeho pastora a učiteľa, ktorý zomrel, keď mal Mika len päť rokov. Ako dieťa prežil fínsku občiansku vojnu. Študoval na Helsinskej univerzite filozofiu, estetiku a literatúru a tu aj v roku 1929 promoval. Už počas štúdií začal písať ovplyvnený dielom amerického spisovateľa Edgara Allana Poa. V roku 1931 sa zosobášil s Marjattou Luukkonenovou, s ktorou mal dcéru Satu, ktorá sa neskôr tiež stala spisovateľkou. Počas 2. svetovej vojny pracoval ako novinár a tiež pre fínsku rozviedku. Niekoľkokrát bol hospitalizovaný na psychiatrii kvôli svojim depresívnym sklonom. V roku 1970 sa stal čestným doktorom na Turkuskej univerzite.

 Dielo 
Hlavné postavy Waltariho historických románov predstavujú vždy ten istý typ hrdinu. Sú osamelí a hľadajú pravdu a zmysel života v rozličných búrlivých obdobiach dejín, v ktorých sa jednotlivé romány odohrávajú.  

Názvy Waltariho diel vyšli často v slovenčine alebo češtine o voľnom preklade ich pôvodného názvu, Napríklad dielo Turms, kuolematon (doslova: Nesmrteľný Turms) vyšlo v slovenčine pod názvom Nesmrteľný Turms, ale v češtine pod názvom Posledný Etrusk alebo Tajemný Etrusk. Podobne román Ihmiskunnan viholliset (doslova: Nepriatelia ľudstva), vyšiel v slovenčine pod názvom Riman Minutus a v češtine pod názvom Nepřítelé lidstva. Podobne je to aj niektorými ďalšími dielami. Tento zmätok je zapríčinený skutočnosťou, že Waltari nebol prekladaný do našich jazykov z originálu, ale z nemeckých, či dokonca švédskych prekladov.

 Jumalaa paossa, 1925
 Suuri illusioni (doslova: Veľká ilúzia), 1928 – román z bohémského prostredia napísal počas pobytu v Paríži
 Čínska mačka a iné rozprávky (origin.: Kiinalainen kissa ja muita satuja), 1932
 Akhnaton, auringosta syntynyt (doslova: Achnaton, zo slnka zrodený), 1937 – divadelná hra
 Vieras mies tuli taloon (doslova: Na majetok prišiel cudzinec), 1937 – psychologický román z prostredia vidieka
 Kuka murhasi rouva Skrofin? (doslova: Kto zavraždil pani Skrofovú?), 1939 – detektívka, v ktorej sa prvý raz objavil nevrlý komisár Palmu, ktorý bol hrdinom aj niekoľkých ďalších kníh
 Totuus Virosta, Latviasta ja Liettuasta (doslova: Pravda o Estónsku, Lotyšsku a Litve), 1941 – táto a nasledujúca kniha bola po uzavretí mieru so Sovietskym zväzom odstránená z fínskych knižníc
 Neuvostovakoilun varjossa (doslova: V tieni sovietskej špionáže), 1942
 Ei koskaan huomispäivää (doslova: Už nikdy nebude zajtra), 1942
 Karin Månsová (origin.: Kaarina Maununtytär), 1942 – historický román o švédskej kráľovnej 
 Tanssi yli hautojen (doslova: Tanec nad hrobmi), 1944 – historický román odohrávajúci sa v Rusku v dobe Alexandra I.
 Egypťan Sinuhe (origin.: Sinuhe, egyptiläinen), 1945 – najznámejší historický román, dej sa odohráva v starovekom Egypte. V r. 1954 bol v Hollywoode sfilmovaný.
 Lähdin Istanbuliin (doslova: Cesta do Istanbulu), 1947 – cestopis
 Kultakutri (doslova: Plavovláska), 1948 – novela
 Mikael Karvajalka, 1948 – historický román, zobrazuje vyplienenie Ríma vojskom cisára Karola I. v roku 1527
 Mikael Hakim, 1949 – historický román
 Neljä päivänlaskua (doslova: Štyri západy slnka), 1949
 Čierny anjel I. (origin.: Nuori Johannes), 1951 – historický román odohrávajúci sa v Carihrade pred jeho dobytím
 Čierny anjel II. (origin.:Johannes Angelos), 1952
 Runoja (doslova: Básne), 1525 – 1945, 1954
 Yskinäisen miehen juna (doslova: Vlak osamelého muža), 1954
 Nesmrteľný Turms (origin.: Turms, kuolematon), 1955
 Felix Onnellinen (origin.: Šťastný Félix), 1958
 Tajomstvo Božieho kráľovstva (origin.: Valtakunnan salaisuus), 1959 -historický román zaoberajúci sa problematikou kresťanstva
 Komisár Palmu (origin.: Tähdet kerovat, komisario Palmu), 1962 – detektívka
 Riman Minutus (origin.: Ihmiskunnan viholliset), 1964
 Kirjailijan muistelmia (doslova: Spomienky spisovateľa), 1980

 Iné projekty 

 Externé odkazy 

Kategória:Fínski spisovatelia
Kategória:Fínski novinári
Kategória:Fínski dramatici
Kategória:Osobnosti z Helsínk